De kommunale udgifter til administration sætter igen sætter rekord. Det får ekspert til at erklære kommunesammenlægningen for en fiasko.

Færre udgifter til administration og bedre service til borgerne - det var to af hovedargumenterne for at lave færre og større kommuner som et led i strukturreformen tilbage i 2007. Det er gået den stik modsatte vej. Udgifterne til administration og service i kommunerne er steget lige siden. - Forventningen var at man kunne spare penge og få bedre service, og hvis man spørger borgerne så oplever de det modsatte. Dårligere økonomi og ringere service, så set i det lys er det helt klart en fiasko, siger Roger Buch, der er kommunalforsker på Danmarks Medie- og Journalisthøjskole. Nye tal fra indenrigsministeriet viser at udgifterne til administration i de nordjyske kommuner er steget med 12 procent siden 2007. Den udvikling burde politikere og embedsmænd have forudset, mener en professor i økonomi fra Aalborg Universitet. - Enten har politikerne ikke gjort det godt nok, eller også har embedsmænd og rådgivere ikke gjort det godt nok, siger Per Nikolaj Bukh, Professor i økonomi. Se den nordjyske Venstre-politiker Per Bisgaard svare på kritikken på TV2/Nord kl. 19.30